Londense sewes: Blitsbokke pak Aussies in kwarteind(Foto: Springbok Sevens/Twitter) Die Blitsbokke speel Sondagmiddag in die kwarteindronde van die Londense sewestoernooi teen Australië nadat hulle die eerste dag onoorwonne afgesluit het. Die Blitsbokke het Kenia in hul laaste van drie wedstryde in Groep B met 24-21 geklop nadat hulle vroeër met Argentinië en Ierland afgereken het. Die Blitsbokke was teen Kenia rustyd met 19-0 voor ná drieë deur Impi Visser, Dewald Human en Muller du Plessis. Kenia het teruggeveg en was binne trefafstand van ŉ sege voordat Siviwe Soyizwapi sake beklink het. Die Lions se losskakel Jordan Hendrikse, wat vroeër in die week vir sy eerste sewestoernooi nadergetrek is, het sy buiging gemaak en heel op sy gemak gelyk. Die Blitsbokke het met baie meer selfvertroue as in hul vorige drie toernooie gespeel en was gevaarlik op die aanval, maar hulle sal hul verdediging moet opknap nadat hulle in drie wedstryde 52 punte afgestaan het. Australië het gekwalifiseer nadat hy Kanada met 26-5 geklop en Frankryk met 28-19 verslaan het. Die Aussies het met 19-24 teen Nieu-Seeland verloor. * Punte: Suid-Afrika 24 (19): Drieë: Impi Visser, Dewald Human, Muller du Plessis, Siviwe Soyizwapi. Doelskoppe: Ronald Brown (2). Kenia 21 (7): Drieë: Nelson Oyoo (2), Salem Adoyo. Doelskoppe: Anthony Omondi (2), Adoyo. * Ander uitslae: Nieu-Seeland 24, Australië 19; Frankryk 19, Kanada 14; Suid-Afrika 26, Argentinië 19; Ierland 17, Kenia 14; Spanje 26, VSA 10; Fidji 38, Wallis 17; Engeland 19, Skotland 17; Samoa 33, Japan 15; Australië 26, Kanada 5; Nieu-Seeland 36, Frankryk 7; Argentinië 26, Kenia 0; Suid-Afrika 19, Ierland 12; VSA 33, Wallis 13; Fidji 29, Spanje 19; Engeland 38, Japan 12; Samoa 14, Skotland 12; Nieu-Seeland 40, Kanada 14; Australië 28, Frankryk 19, Ierland 22, Argentinië 21.